AlexejDobrolubov/national_council_slovak_2010 huggingface dataset:
83. schôdza NR SR - 7.deň - A. dopoludnia
Dátum: 2023-02-10
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

43. Ďakujem. Súhlasím s pánom poslancom Vetrákom. Táto novela bola v programovom vyhlásení vlády a je to iniciatíva, ktorú sme dlhodobo deklarovali a ktorá pomôže k vyššiemu počtu ľudí, ktorí sa zúčastnia v parlamentných voľbách. Celkovo je táto zmena dobrá, potrebná z mnohých pohľadov, z dlhodobého hľadiska je veľmi dôležité, aby za, aby sa základného demokratického inštitútu volieb zúčastnilo čo najviac ľudí. Čím väčšia časť populácie volí, tým väčšiu legitimitu tá vláda budúca má. Tento návrh by mali pozitívne vidieť aj páni z opozície, ktorí často hovorili, že im prekážala teda slabá legitimita vlády. A ja osobne vidím len pozitíva v odmeňovaní tých, ktorí sa neboja aktívne zúčastňovať sa inštitútu, ktorý zabezpečuje demokraciu v krajine. V rámci tejto novely sú tam ďalšie dva dobré články, ktoré pozitívne vnímam, a to napríklad zníženie preferenčných krúžkov z 3 % na 1 %. V minulosti sme boli svedkami mnohých poslancov, ktorí boli zvolení s počtom hlasov aj pod tisíc a dostali sa jednoducho do parlamentu iba vzhľadom k tomu, že, že mali dobré číslo na kandidátke. Takýmto spôsobom sa dostane naozaj do parlamentu ktokoľvek a tí, ktorí získavajú tisícky až desaťtisíce hlasov, tak sú jednoducho ukrátení o to, aby sa do toho parlamentu dostali, vzhľadom na to, že naozaj tí ľudia im dali väčší počet hlasov. Preto je zníženie hranice preferenčných krúžkov na prekrúžkovanie legitímny spôsob, ako ďaleko lepším spôsobom reflektovať vôľu ľudí pri, pri demokratických voľbách. Ďalším bodom, ktorý sa zavádza, je lepšie zabezpečenie distribúcie zoznamu kandidátov aj vo voľbách do orgánov samosprávy priamo do domácností. Najmä v regiónoch je hľadanie informácií o kandidátoch veľmi zložité a často tak vyhrávajú ľudia, ktorí v danej obci či v mes... (Prerušenie vystúpenia časomerom.)
83. schôdza NR SR - 6.deň - B. popoludní
Dátum: 2023-02-09
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

124. Ďakujem veľmi pekne navrhovateľom tohto zákona a, samozrejme, aj rečníkovi, ktorý bol teraz v rozprave. Je dobre motivovať oznamovateľov korupcie, ešte viac potrebné ich ochraňovať. Aj týmto návrhom dokážeme eliminovať korupciu v krajine. Spoločnosť určite potrebuje aj nejaké príklady a hrdinov, tých, ktorí vlastne sa dokážu postaviť tomu systému a jednoducho odstúpiť alebo teda oznámiť korupciu, aby boli inšpiráciou pre ostatných. Spoločnosť veľmi dobre vie, ako to v našom štáte v minulosti chodilo. Rozdávali sa obrovské peniaze pre "našich ľudí". Z môjho pohľadu je to práve tento zákon nesmierne dôležitý pre odhaľovanie korupcie v našej krajine, pretože množstvo prípadov by nebolo možné objasniť bez morálnych spoluobčanov, ktorí sa nechceli zúčastňovať či si zakrývať oči pred nezákonným správaním. Práve tento návrh zákona sa snaží lepšie chrániť tých, čo by chceli korupciu oznámiť a hrozí im za to hodinová výpoveď. Navyše finančná odmena a práve dané morálne ocenenie, ktoré odovzdáva predseda vlády, nie je len motiváciou, ale aj našou povinnosťou voči čestným ľuďom, ktorým nie je jedno, čo sa deje s našou krajinou. Čestných ľudí si totiž musíme vážiť. Za mňa je to výborný návrh zákona a rozhodne ho podporím. A týmto chcem aj vyzvať ďalších poslancov, aby neotáľali a podporili takýto návrh zákona. Ďakujem pekne.
88. schôdza NR SR - 8.deň - A. dopoludnia
Dátum: 2023-03-24
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

136. Ďakujem, pán predsedajúci. Myslím si, že, pán kolega, váš príspevok v rozprave bol totálne mimo predloženého návrhu zákona. Je v prvom čítaní, v prípade, že prejde do druhého čítania, tak môžete ho svojimi pozmeňujúcimi návrhmi zmeniť, prípadne ho vyprecizovať podľa vašich predstáv, pretože vaša strana sa tiež snažila znížiť platy, tak doplňte ho tak, ako si predstavujete, že by mal znieť tento návrh. Ďakujem.
88. schôdza NR SR - 8.deň - A. dopoludnia
Dátum: 2023-03-24
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

62. Veľmi pekne ďakujem, pán predsedajúci. Ďakujem za svedectvo, ktoré si, pani kolegyňa Martinka Brisudová, predniesla počas tejto rozpravy. Veľmi ťažko sa to počúva a nedá sa ani predstaviť, čo obyvatelia Ukrajiny v týchto dňoch a celý rok prežívajú. Moje poďakovanie patrí aj pánovi veľvyslancovi Slovenskej republiky, jeho excelencie Marekovi Šafinovi. Pod jeho vedením slovenské veľvyslanectvo pomáha Ukrajincom a, samozrejme, zabezpečuje sprievod slovenských predstaviteľov a ich bezpečie a bezpečné pôsobenie na Ukrajine počas aj týchto, tohto vojenského konfliktu. Chcem sa poďakovať aj štábu RTVS, ktoré vás, milé kolegyne, prevádzal na tejto služobnej ceste. Odporúčam pozrieť si dokument RTVS z tejto vašej služobnej cesty, ktorý odvysielala Slovenská televízia, nájdete si ho v archíve RTVS. Nedávno sme sa stretli na pôde Národnej rady pod vedením pána podpredsedu Petra Pčolinského aj s predstaviteľmi poslancami ukrajinskej verchovnej rady. Ukrajina si vytrpela už veľmi veľa v minulosti, napríklad Európsky parlament uznal hladomor na Ukrajine v rokoch 1932 – ´33 za genocídu. Poslanci verchovnej rady nás požiadali, aby sme sa pripojili k parlamentom mnohých štátov a rovnako uznali tento hladomor v roku 1932 za genocídu. Verím, že aj tieto zverstvá v tejto strašnej vojne v súvislosti s nútenou deportáciou vojenských civilných osôb, so zabíjaním ruských civilistov bude mať toľko dôkazov, aby bolo uznané za genocídu a tí, ktorí ho spôsobili, budú spravodlivo odsúdení.
88. schôdza NR SR - 8.deň - A. dopoludnia
Dátum: 2023-03-24
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

30. Ďakujem, pán predsedajúci. Tiež by som chcela oceniť a vyjadriť rešpekt štyrom kolegyniam – Monike Kozelovej, Martine Brisudovej, Anke Zemanovej, Anke Mierne za ich odvahu preveriť si situáciu na Ukrajine v čase tejto strašnej vojny, keď je to veľmi nebezpečné a pre nás mnohých aj nepredstaviteľné. Čo prežívali počas tejto služobnej cesty, ktorú vykonali 8. marca 2023, sme sa mohli dozvedieť v dokumente, ktorý odvysielala aj slovenská televízia. Priznám sa, že keď som počula redaktorku, ktorá bola v delegácií, a videla som tento dokument, mala som zimomriavky a v srdci veľkú ľútosť. Tento dokument by si mali pozrieť všetci obyvatelia, ktorí neveria, že v čase, keď my žijeme v mieri, na území nášho suseda Ukrajiny je vojna, v ktorej dennodenne zahynú nielen vojaci, ale aj nevinní civilisti. Tiež by som chcela pripomenúť, že Výbor Národnej rady Slovenskej republiky pre európske záležitosti prijal na 72. schôdzi 15. marca 2023 uznesenie k porušovaniu ľudských práv v súvislosti s nútenou deportáciou ukrajinských civilných osôb na územie Ruskej federácie a núteným osvojeniam ukrajinských detí v Ruskej federácii, v ktorom dôrazne odsúdil neoprávnenú a nezákonnú celoplošnú vojenskú agresiu Ruskej federácie proti Ukrajine, ktorá sa začala dňa 24. februára 2022 s aktívnou podporou Bieloruskej republiky, a odsúdil rozsiahle a nútené deportácie ukrajinského civilného obyvateľstva vrátane najzraniteľnejšej skupiny, ktorá je, ktoré, ktorou sú deti do Ruskej federácie a na územie okupované Ruskom. Oceňujem, že práve aj na pôde slovenského parlamentu máme teraz túto diskusiu a tento návrh uznesenia, ktoré podporím.
88. schôdza NR SR - 8.deň - A. dopoludnia
Dátum: 2023-03-24
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

14. Ďakujem, pán predsedajúci. Rovnako ako ty, Janko, aj ja som podporovateľom nadšencov, ktorí vložili do ochrany dedičstva v oblasti znovuoživenia vláčikov celý svoj život, svoje nadšenie. Poznám takýchto nadšencov aj v Poprade, v Košiciach, ale aj v Oravskej Lesnej. Cez prázdniny jeden z historických vláčikov si môžu užiť aj deti cez prázdniny v Starej Ľubovni, a preto vítam tento návrh, ktorý vráti historickú pamäť aj v tejto oblasti. A ďakujem predkladateľom, že predložili tento návrh.
88. schôdza NR SR - 7.deň - A. dopoludnia
Dátum: 2023-03-23
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

105. Ďakujem, pán predseda. Ja by som sa chcela, Juraj, veľmi výrazne ohradiť voči tvojmu tvrdeniu, že poslankyne Anna Andrejuvova a Anna Záborská tu traumatizujú spoločnosť. To vôbec nie je pravda, pretože v tomto uznesení sa nič nehovorí o žiadnom stanovisku, o žiadnom postoji k LGBTI komunite. Hovorí sa len, že v uvedenom uznesení obidve navrhovateľky upozorňujú, že otázky rodinného práva sú vo výlučnej kompetencie národných štátov vrátane právnych predpisov upravujúcich otázky manželstva a oblasti zabezpečenia prístupu vzdelania. Nič viac, nič menej a z tohto dôvodu poukazujú, že uvedené rozhodnutie Európskeho parlamentu 2022/2894RSP nerešpektuje suverenitu Slovenskej republiky v súvisiacich oblastiach.
88. schôdza NR SR - 6.deň - A. dopoludnia
Dátum: 2023-03-22
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

45. Ďakujem pekne. Myslím si, že kolegovia si neprečítali ten zákon, lebo ten zákon má 95 strán. Sú tam niektoré veci, ktoré sú problematické, sama som sa zúčastnila pri prvom, keď sa vlastne prerokovával zákon o územnom plánovaní a stavebnom poriadku, dávalo sa tam 150 pozmeňujúcich návrhov. Niektoré návrhy, ktoré sme vlastne dojednali, teraz sa vypúšťajú, takže ja verím, že keď by tento zákon prešiel do druhého čítania, tak ako sľúbil pán predkladateľ, tak bude pripomienkové konanie medzi prvým a druhým čítaním a tam sa dozvieme ešte niektoré stanoviská zainteresovaných. Skutočne myslím si, že tento, aj napriek tomu, že ten zákon stavebný, päťdesiatka, je už zastaralý, ale niečo tu fungovalo a toto je úplne nová legislatíva, ktorá si bude vyžadovať skutočne všetkých zainteresovaných a všetky tie stanoviská, alebo možno len prístup, pretože určite sú tu na začiatku, od toho apríla 2024 to bude veľmi problematické hlavne pre samosprávy a hlavne tie samosprávy, ktoré nemajú územné plány, pretože bude to, bude to skutočne problém. Takže myslím si, že kritika nás posúva ďalej a tie veci, ktoré sú ešte problematické, tak budeme sa snažiť v prípade, že tento zákon prejde do druhého čítania, ešte odstrániť.
88. schôdza NR SR - 6.deň - A. dopoludnia
Dátum: 2023-03-22
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

27. Ďakujem pekne. Som chcela vlastne len upraviť, že nie pár zákonov, ale tento návrh zákona novelizuje 57 zákonov. Ide o jeden z najkomplexnejších návrhov zákona, ktoré boli v tomto volebnom období predložené na rokovanie Národnej rady. Jednotlivé zákony sa dotýkajú množstva subjektov, ministerstvo vnútra, ministerstvo dopravy, ministerstvo životného prostredia, pôdohospodárstva, financií, úrad na ochranu osobných údajov, Slovenský pozemkový fond, úrad geodézie, kartografie a katastra, samosprávy, hlavné mesto Bratislava, Košice, architekti, územní plánovači, stavební inžinieri, preto aj my budeme vyžadovať stanoviská týchto dotknutých ministerstiev aj profesijných organizácií. Mňa prekvapilo, že zo zákona 369 sa vypúšťa povinnosť obcí vyjadrovať sa k investičnej výstavbe, ale včera som si to vykonzultovala s pánom Trégerom, predsedom ZMOS-u, ktorý hovorí, že sa to upraví, tak veríme, že, tak ako povedal pán predkladateľ, tak niektoré tie veci, ktoré sú pre nás problematické, už v tomto návrhu zákona sa upravia. Ďakujem pekne.
88. schôdza NR SR - 6.deň - A. dopoludnia
Dátum: 2023-03-22
Poslanec: Pleštinská, Zita (OĽANO)
Druh vystúpenia: Vystúpenie v rozprave

21. Ďakujem pekne, pán predsedajúci. Vážený pán predkladateľ, vážené panie poslankyne, vážení páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajkyňu k návrhu zákona (tlač 1498). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady, Výbor Národnej rady pre pôdohospodárstvo a životné prostredie a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 26. apríla 2023 a v gestorskom výbore do 20. apríla 2023 od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
88. schôdza NR SR - 4.deň - A. dopoludnia
Dátum: 2023-03-17
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

138. Ďakujem, pán predsedajúci. Marek, ďakujem ti za vysvetlenie disponibilných hodín na cirkevných školách. Päť z mojich vnukov chodí na cirkevnú školu v Nitre, moja vnučka Anetka odkazuje predkladateľovi Karolovi Kučerovi, že by bola šťastná, keby sme schválili päť hodín telesnej výchovy, vnuk Adamko, ktorý trénuje bedminton, by sa tiež potešil a futbalista Ondrík taktiež. No veľmi je dôležité, aby rodičia motivovali svoje deti, aby boli, aby športovali možno nielen počas školy, ale aj počas krúžkov a oni to tak robia. Takže aj toto je veľmi dôležitý fakt, aby rodičia motivovali deti k cvičeniu, k pohybu a boli im príkladom. Počas diskusie k tomuto návrhu zákona sme si vypočuli súhlasné i protichodné stanoviská. Zákon je v prvom čítaní. Verím, že v druhom čítaní sa vyprecizuje a niektoré úskalia, ktoré tu boli spomenuté, sa odstránia. Kto chce hľadať riešenie, nájde ho, a kto nechce, tak hľadá príčiny. Ďakujem, Karol, za tento návrh zákona.
88. schôdza NR SR - 3.deň - B. popoludní
Dátum: 2023-03-16
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

122. Ďakujem pekne. Možno nám sa hovorí jednoducho, lebo nepoznáme možno život tých ľudí, ktorí to prežili a boli odvlečení. Ja som mala možnosť žiť alebo byť dcérou takého človeka, ktorý nevinne, nevinne desať rokov strávil v gulagoch a teraz sa zamýšľať nad tým, či ten taký deň, onaký deň a kedy týmto ľuďom dokážeme povedať ´prepáč´, to sa mi zdá také hľadanie tých, takých, ja neviem, dôvodov, lebo keď niekto chce, tak nájde riešenia, kto nechce, tak hľadá dôvody. Možno tak ako povedal György, tak zmeňme dátum, môže to byť 13. jún, vtedy som sa narodila, lebo keby sa otec nebol vrátil, tak by som nebola dneska tu. Takže myslím si, že netreba hľadať dôvody, ako sa to nedá, ale treba hľadať spoločné riešenie. A otec nebol ani odškodnený, lebo bol vlastne maďarskej národnosti, jeho rovesníci, ktorí boli ako v gulagoch, dostali odškodnenie, on nedostal len preto, že bol maďarskej národnosti, ale žijúci na Slovensku, teda v Československu vtedy. Takže trošku mi je tak smutno a myslím si, že si to títo ľudia nezaslúžia.
88. schôdza NR SR - 3.deň - B. popoludní
Dátum: 2023-03-16
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

102. Ďakujem pekne, pán predsedajúci. Som jednou zo štyroch navrhovateľov tohto návrhu zákona. Pred sedemdesiatimi rokmi 30. apríla 1946 vypravili z Bratislavy prvý transport Nemcov. V rámci princípu kolektívnej viny po druhej svetovej vojne sa začalo ich vysídľovanie z územia Slovenska zbaviť Slovensko Nemcov, Maďarov, Rómov bolo hlavnou témou spoločensko-politických rokovaní po skončení druhej svetovej vojny. Dňa 21. marca 1946 bola vydaná smernica k organizovanému odsunu Nemcov zo Slovenska a prvý transport z Bratislavy bol vypravený 30. apríla 1946. Do konca októbra 1946 odišlo zo Slovenska 42 450 osôb. Naša obec Chmeľnica v okrese Stará Ľubovňa sa zachránila, lebo veľká časť obyvateľov sa utekaním zachránila pred vysídlením. Museli utekať, aby zostali. Boli medzi nimi aj takí, ktorí boli vysídlení do Nemecka a 42 občanov bolo v ruských gulagoch. Myslím aj na svojho otca, ktorý bez ospravedlnenia a nikdy nikto mu nepovedal jediné slovo ´prepáč´, bol odsúdený nevinne na 25 rokov v ruských gulagoch, v ktorých strávil desať rokov. Celý život žil v traume, ťažké noci, fascinujúce v jeho knihe je návrat domov po desiatich rokoch, keď ho rodičia nečakali, lebo celých desať rokov nemali o ňom žiadnu správu, či žije. Verím, že aspoň po smrti týmto pamätným dňom mu povieme spoločne prepáč. Ďakujem. (Potlesk.)
88. schôdza NR SR - 3.deň - A. dopoludnia
Dátum: 2023-03-16
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

48. Ďakujem pekne, pán predsedajúci. Ja zase tento zákon podporím, pretože cieľom predloženého návrhu zákona je podľa dôvodovej správy úprava a zjednodušenie celého procesu, ktorý môže dôjsť k budúcej zmene usporiadania mestských častí. Podľa návrhu zákona by o štruktúre mestských častí rozhodovalo mestské zastupiteľstvo, čo je správne v rámci štatútu mesta. Na prijatie uznesenia, týkajúceho sa zmeny štatútu, ktorým sa budú vytvárať, zrušovať, zlučovať, alebo rozdeľovať mestské časti, bude potrebný súhlas nadpolovičnej väčšiny všetkých poslancov mestského zastupiteľstva. Do rozhodovacieho procesu sa zaraďuje aj rada starostov, ktorej návrh zákona umožňuje využiť právo veta voči takémuto uzneseniu mestského zastupiteľstva. Zastupiteľstvo však bude oprávnené prelomiť zamietavé stanovisko rady starostov a to trojpätinovou väčšinou všetkých poslancov mestského zastupiteľstva. Uznesenie o zmene štatútu mesta nadobudne účinnosť ku dňu konania všeobecných volieb do orgánov samosprávy obcí. Čiže tento zákon je dobrý a o mestských častiach, počte mestských častí rozhodne mestské zastupiteľstvo. Bratislava má 16, Košice 22, takže myslím si, že to treba upraviť.
88. schôdza NR SR - 1.deň - B. popoludní
Dátum: 2023-03-14
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

48. Ďakujem, pán predseda. Slovenská republika sa hlási k medzinárodným ľudskoprávnym záväzkom a aj tento zákon je z hľadiska ľudskoprávneho v poriadku. Tak ako povedala pani profesorka, kolegyňa Eva Horváthová, problém je vo vykonateľnosti tohto zákona v systéme nášho zdravotníctva. Možno, alebo nádejám sa, že vykonateľnosť nadefinovať výnimky a obmedzenia by mohla vyhláška ministerstva zdravotníctva, ktorá by sa na základe tohto zákona mohla pripraviť. Spomínam si, keď moje deti prežili traumu pri hospitalizácii, keď som ich nechala napríklad pri zápale pľúc alebo pri operačnom zákone, ehm, zákroku. Mám šesť vnúčat, každé z nich je iné. Jedno z nich je veľmi naviazané na svoju mamu, bez sprievodu by prežilo veľkú traumu. Teda myslím si, že vždy, keď je to možné, malo by mať dieťa pri hospitalizácii svojho rodiča. Mal by to posúdiť lekár. Vítam pozmeňujúci návrh, ktorý predniesla kolegyňa Evka Horváthová. A samozrejme, máme voľnú ruku. Ja za tento návrh zákona zahlasujem.
83. schôdza NR SR - 6.deň - B. popoludní
Dátum: 2023-02-09
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

128. Ďakujem pekne, pán predsedajúci. Tiež by som sa chcela Jankovi Mičovskému poďakovať za jeho vystúpenie a možno spomenúť, že zákon na ochranu oznamovateľov protispoločenskej činnosti nie je nič výnimočné, pretože smernica Európskej únie prikazuje členským štátom, aby prijali legislatívu v tejto oblasti ochrany oznamovateľov protispoločenskej činnosti. Určite keď prejde a verím, že prejde tento zákon do druhého čítania, budeme ešte rozprávať o paušálnej a podielovej odmene a výške odstupného pre takýchto ľudí, ktorí nájdu v sebe občiansku statočnosť. Rovnako ako kolega Mičovský, tiež by som sa chcela poďakovať Milanovi Vetrákovi za jeho prácu nielen na tomto zákone, ale na celom legislatívnom procese mnohých zákonov, ktoré sú predkladané v tejto snemovni. Koncom roka 2022 sme si vypočuli správu úradu pre oznamovanie protispoločenskej činnosti, ktorú predniesla pani predsedníčka Zuzana Dlugošová, ktorá nás oboznámila s činnosťou úradu a vyzvala nás na spoluprácu. Verím, že tento návrh zákona, ktorý podporia všetci do druhého čítania, je tiež prejavom spolupráce s týmto úradom a povzbudí mnohých k občianskej statočnosti a rozšíri okruh osôb, ktoré môžu byť potencionálnymi oznamovateľmi korupcie. Rovnako ako kolega Mičovský, tiež by som sa chcela poďakovať všetkým, ktorí našli občiansku statočnosť a pomáhajú vykoreniť korupciu ako neblahý jav v našej spoločnosti.
88. schôdza NR SR - 10.deň - B. popoludní
Dátum: 2023-03-29
Poslanec: Pročko, Jozef (OĽANO)
Druh vystúpenia: Vystúpenie s faktickou poznámkou

68. Ďakujem veľmi pekne. No aj dnes sme počuli taký ten whataboutismus, to je to, že aj Američania zabíjali aj, aj Nemci zabíjali, a treba odsúdiť všetky vojny, ale tu je téma Ukrajina teraz. A k tej téme, tí, ktorí neboli počas vystúpenia tu v sále a odišli, odišli a nepočuli si tie strašné veci, čo nám tu dnes rozprávala Ukrajinka, ktorá žije na Ukrajine, ktorá je tam denno-denne, tak tí fašisti, ktorí tu neboli, vôbec si to nevypočuli, teraz rozprávajú: "A my budeme chrániť všetky deti, ale my chceme všetky deti chrániť." Ale keď bude, keď tu rozprávala o ukrajinských deťoch, tak tu ani jeden fašista nebol. Ani jeden z tých fašistov tu neboli, ktorí robia z Putina veľkého kráľa a Ukrajinci sú pre nich tí, ktorí by mali prestať bojovať, lebo no nahaj tak. Nech nebojujú. Je to niečo neskutočné, niečo neskutočné. Títo ľudia, títo ľudia dnes zarábajú na tom že, že majú, majú desiatky Ukrajincov prichýlených a títo ľudia, pani Zemanová, pani Zemanová, títo ľudia tu dnes rozprávajú bludy a whataboutismus používajú. Tak si to vygúgli. Veď si to môže vygúgliť, čo je whataboutismus. Toto je niečo neskutočné. Oni rozprávajú o tom, ako, ako chcú chrániť všetky deti na svete. No ale tie ukrajinské, no čo, veď Putin ich môže vraždiť, ni? Veď aj všetky deti sa vraždia, tak aj tieto môže vraždiť. To je choré na fašistoch, ktorí tu sedia v tejto sále. To je choré na tom, že títo fašisti obhajujú toho Putina. To je, pozrite si stránky Republiky. Pozrite si ich stránku, ako obhajujú Putina. To je choré. Aj Kočiš, aj Suja majú deti, ale im je jedno, oni rozprávajú, že my budeme chrániť všetky deti. Tak chráňte aj tie ukrajinské deti!
88. schôdza NR SR - 9.deň - A. dopoludnia
Dátum: 2023-03-28
Poslanec: Pročko, Jozef (OĽANO)
Druh vystúpenia: Vystúpenie s faktickou poznámkou

22. Ďakujem. Pán Richter, vy ste povedali také tri veci. Povedali ste, že táto vláda alebo že za nás míňali miliardy, ako sa kto vyspal. Povedali ste, že seniori neboli poriešení, a povedali ste, že keď SMER, že to môžte zaručiť, že keď SMER bude pri moci, tak to všetko zmeníte a vlastne za vás sa budú dôchodcovia mať dobre. Ja vám len poviem, viete, čo povedal Fico v 2017.? Že najväčšou prednosťou Slovenska je, že Slováci vedia žiť z nízkych príjmov. To povedal Fico v 2017. Miliardy sa za vašej... za vašich vlád míňali tak, ako sa vyspal Fico, tak ako chcel Fico. Vy ste míňali miliardy pre vašich ľudí, vy ste míňali miliardy. Diaľnica, ktorá mala stáť 1,5 mld. stála 4 mld. Vy ste míňali miliardy, tak ako Fico chcel. Vy ste povedali, že teraz neboli seniori poriešení? Táto vláda ako prvá tie miliardy míňa, ale míňa ich pre ľudí. Pán Richter, pre ľudí! Nie pre našich ľudí, nie pre oligarchov, pán Richter, ale pre ľudí. Ja tiež mám veľké výhrady k tomu, ako naozaj niektorí dôchodcovia ešte nemajú zvýšené príjmy, ale ja som hlboko presvedčený, že ten súčasný minister sociálnych vecí, práce a rodiny to zmení. Povedali ste, že SMER keď bude pri moci. Dvanásť rokov ste boli pri moci, 12 rokov! Čo ste urobili? Fico povedal, že je šťastný, že Slováci vyžijú z nízkych príjmov. Zato ste šťastní. A ja mám s vami, pán Richter, osobné zlé skúsenosti. Tu sediaci Erik Tomáš vie, že som bol osem rokov, 25 rokov robím v treťom sektore, osem rokov som bol v relácii Markíza, máme vlastnú neziskovku, a my keď sme chceli nejakú pomoc od ministerstva sociálnych vecí, práce a rodiny, keď ste boli vy minister, tak sa nikdy nedalo, nič sa neriešilo, či to už boli sociálne odkázaní, alebo dôchodcovia. Nikdy sa nič za vášho ministrovania nedalo!